PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FK/3/1/096	Bratislava,  13. novembra 2008	

Protimonopolný úrad Slovenskej republiky, odbor koncentrácií v správnom konaní 
číslo 0059/OK/2008 začatom dňa 14.08.2008 na základe oznámenia koncentrácie podnikateľom Mondi Štětí, a.s., so sídlom Litoměřická 272, 411 08 Štětí, Česká republika, IČO: 261 61 516 prostredníctvom splnomocneného právneho zástupcu Mgr. Tomáša Marettu, advokáta advokátskej kancelárie Čechová & Partners, so sídlom Štúrova 4, 811 02 Bratislava, vo veci koncentrácie podnikateľov Mondi Štětí, a.s., so sídlom Litoměřická 272, 411 08 Štětí, Česká republika, IČO: 261 61 516 a Norske Skog Štětí, a.s., so sídlom Litoměřická 250, 411 08 Štětí, Česká republika, IČO: 482 88 497  

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb.        o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní priamej výlučnej kontroly podnikateľa Mondi Štětí, a.s., so sídlom Litoměřická 272, 411 08 Štětí, Česká republika, IČO: 261 61 516 nad podnikom podnikateľa Norske Skog Štětí, a.s., so sídlom Litoměřická 250, 411 08 Štětí, Česká republika, IČO: 482 88 497, na základe Rámcovej zmluvy o prevode akcií uzatvorenej dňa 03.07.2008 medzi Norske Skogindustrier ASA, so sídlom na Oksenoyveien 80, 1326 Lysaker, 0219 Baerum, Nórsko, IČO: 911 750 961 ako predávajúcim a medzi Mondi Štětí, a.s., so sídlom Litoměřická 272, 411 08 Štětí, Česká republika, IČO: 261 61 516 ako kupujúcim. 

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bola dňa 14.08.2008 listom zaevidovaným pod č. 3430/2008 podnikateľom Mondi Štětí, a.s., so sídlom Litoměřická 272, 411 08 Štětí, Česká republika, IČO: 261 61 516 (ďalej len „Mondi Štětí“) prostredníctvom svojho splnomocneného právneho zástupcu Mgr. Tomáša Marettu, advokáta advokátskej kancelárie Čechová & Partners, so sídlom Štúrova 4, 811 02 Bratislava (ďalej len „právny zástupca“) oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá podľa oznámenia spočíva v nadobudnutí priamej výlučnej kontroly podnikateľa Mondi Štětí nad podnikom podnikateľa Norske Skog Štětí, a.s., so sídlom Litoměřická 250, 411 08 Štětí, Česká republika, IČO: 482 88 497 (ďalej len „Norske Skog Štětí“) na základe Rámcovej zmluvy o prevode akcií uzatvorenej dňa 03.07.2008 medzi Norske Skogindustrier ASA, so sídlom na Oksenoyveien 80, 1326 Lysaker, 0219 Baerum, Nórsko, IČO: 911 750 961 (ďalej len „Norske Skogindustrier“) ako predávajúcim a medzi Mondi Štětí ako kupujúcim (ďalej len „Zmluva o prevode akcií“), (ďalej len „oznámenie koncentrácie“). 

Na základe doručenia oznámenia predmetnej koncentrácie začalo dňa 14.08.2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci koncentrácie pod č. 0059/OK/2008, o čom úrad listom č. 3553/PMÚ SR/2008 zo dňa 25.08.2008 informoval účastníka správneho konania. 

Predmetné oznámenie bolo zároveň doplnené listom zaevidovaným úradom dňa 18.08.2008 pod číslom 3457/2008 (ďalej len „Doplnenie OK 1“).

Vzhľadom na to, že oznámenie predmetnej koncentrácie a Doplnenie OK 1 neobsahovali všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom č. 3553/PMÚ SR/2008 zo dňa 25.08.2008 zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť. 

Na základe tejto výzvy podnikateľ Mondi Štětí oznámenie koncentrácie doplnil listom doručeným úradu dňa 24.10.2008, zaevidovaným úradom pod č. 4559/2008 (ďalej len „Doplnenie OK 2“).

Po doplnení oznámenia koncentrácie podľa § 10 ods. 12 zákona a Vyhlášky listom doručeným úradu dňa 24.10.2008, zaevidovaným pod č. 4559/2008,  začala dňa 27.10.2008 plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 4699/PMÚ SR/2008 zo dňa 30.10.2008.

Správny poplatok vo výške 100 000,- Sk podľa zákona č. 145/1995 Z. z. o správnych poplatkoch v znení neskorších predpisov bol uhradený dňa 13.08.2008. 

Z podkladov a informácií, ktoré boli úradu predložené v predmetnom správnom konaní účastníkom správneho konania vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti         a konania sú alebo nie sú zamerané na dosahovanie zisku.

1.1  Mondi Štětí

Spoločnosť Mondi Štětí je akciovou spoločnosťou, založenou a existujúcou podľa právneho poriadku Českej republiky, zapísanou v Obchodnom registri Krajského súdu v Ústí nad Labem, oddiel B, vložka č.: 1371, IČO: 261 61 516.

Podľa výpisu z Obchodného registra, predmet podnikania spoločnosti Mondi Štětí predstavuje veľké množstvo činností, pričom sa primárne zameriava na výrobu vlákniny, papiera a lepenky.

Spoločnosť Mondi Štětí  je spoločnosť patriaca do celosvetovej Skupiny Mondi. Jej akcie vlastní spoločnosť Mondi Packaging Paper BV, ktorej 100 % akcií vlastní spoločnosť Mondi Uncoated Fine & Kraft Paper GmbH, ktorej 100 % akcií zase vlastní spoločnosť Mondi AG. Vrcholnou materskou spoločnosťou Skupiny Mondi je spoločnosť Mondi plc.

Skupina Mondi je integrovaná skupina spoločností zameraná na výrobu papiera a obalov, založená v Juhoafrickej republike v roku 1967. Svoje hlavné prevádzky a majetkové účasti má v západnej Európe, na rozvíjajúcich sa trhoch Európy (v bývalých štátoch východného bloku) a v Juhoafrickej republike. Zaoberá sa hlavne výrobou baliaceho papiera, konvertovaných baliacich materiálov a kancelárskeho papiera. Okrem toho má prevádzky, ktoré sa zaoberajú obchodom s papierom so zameraním na Rakúsko a rozvíjajúce sa trhy Európy, ako aj prevádzky v Juhoafrickej republike, vo Veľkej Británii a v Rusku, ktoré vyrábajú novinový papier.

V roku 2007 sa Skupina Mondi odčlenila od skupiny Anglo-American Group. Od 3. júla 2007 sa s akciam Skupiny Mondi obchoduje na Londýnskej a Johannesburgskej burze cenných papierov nezávisle od akcií skupiny Anglo-American Group. Podnikanie Skupiny Mondi v oblasti papiera a obalov je zamerané hlavne na výrobu a predaj nelakovaného bezdrevného papiera, baliaceho papiera a konvertovaných baliacich materiálov.

Od roku 2008 Skupina Mondi pôsobí v obchodných divíziách Europe & International a Juhoafrická republika. 

Mondi Štětí a jej (hlavná) materská spoločnosť Mondi AG sú súčasťou divízie Europe & International Skupiny Mondi, ktorý zastrešuje najvyššia materská spoločnosť Mondi plc (Veľká Británia). 

Mondi AG je priama a nepriama holdingová materská spoločnosť približne 150-tich spoločností, ktoré pôsobia v rôznych divíziách odvetvia na výrobu papiera a obalov.

Úrad si je vedomý, že nad spoločnosťou Mondi Štětí je viacero spoločností v hierarchii Skupiny Mondi, avšak po analýze uvedených spoločností, ako aj vzhľadom na skutočnosť, že [- - - - - - - - - - - - - - - - - - - - - - O T - - - - - - - - - - - - - - - - - - - - - - - - - - - - - - - - - ], úrad nepovažoval za potrebné posúvať účastníka správneho konania na vyššiu úroveň a stotožnil sa so zadefinovaným účastníkom konania zo strany oznamovateľa.

Skupina Mondi je skupina, ktorá sa zaoberá výrobou papiera a obalov, v súčasnosti má 127 prevádzok v 35 krajinách a pôsobí hlavne v trhoch oblastiach, a to Vlnitá lepenka, Vrecia a špecializované výrobky a Nelakovaný bezdrevný papier.

V oblasti Vlnitá lepenka vyrába lepenku z recykovaného a čistého papiera hlavne v krajinách strednej a východnej Európy. Ponúka riešenia v oblasti vlnitých obalov s výrobkami od obalov určených pre priame uloženie po obaly určené pre veľké zaťaženia (od veľkých škatúľ po tácky) a ďalšie výrobky.

V oblasti Vrecia a špecializované výrobky vyrába nebielený sulfátový papier, priemyselné vrecia, výrobky z extrudovaného natieraného papiera, priehľadnej lesklej ochrannej fólie a výrobky pre spotrebiteľov určené na rôzne použitie a na celom svete ponúka široký sortiment výrobkov z konvertovaných baliacich materiálov.

V oblasti Nelakovaný bezdrevný papier vyrába kancelársky papier a špecializované výrobky na báze papiera určené pre tlač.

Spoločnosť Mondi Štětí vlastní vlastní 20 % podiel v spoločnosti Lignocel (CZ), 40 % podiel v spoločnosti Wood & Paper a 33,33 % podiel v spoločnosti EURO WASTE a.s., (CZ), (ktorá vlastní 100 % podiel v EURO WASTE SLOVAKIA s.r.o., (SK) a     50 % podiel v spoločnosti REPAP CZECH (CZ)).

Jednotlivé spoločnosti Skupiny Mondi sú kontrolované ich materskými spoločnosťami na základe 100 % alebo väčšinovej majetkovej účasti (kvalifikovaná väčšina) a hlasovacích práv v týchto spoločnostiach, pokiaľ v schéme skupiny Mondi, ktorá je súčasťou spisového materiálu nie je uvedené inak.

Z vyššie uvedených skutočností vyplýva, že Mondi Štětí je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

V predmetnom správnom konaní je podnikateľ Mondi Štětí zastúpený Mgr. Tomášom Marettom, advokátom advokátskej kancelárie Čechová & Partners, so sídlom Štúrova 4, 811 02 Bratislava, na základe písomného splnomocnenia zo dňa 04.08.2008.   

1.2  Norske Skog Štětí

Spoločnosť Norske Skog Štětí je akciovou spoločnosťou, založenou a existujúcou podľa právneho poriadku Českej republiky, zapísanou v Obchodnom registri Krajského súdu v Ústí nad Labem, oddiel B, vložka č.: 424, IČO: 428 88 497.

Spoločnosť Norske Skog Štětí patrí do Skupiny Norske Skog.

Pred uzavretím oznamovanej transakcie je vlastníkom 100 % akcií spoločnosti Norske Skog Štětí spoločnosť Norske Skogindustrier (predávajúci v oznamovanej transakcii), ktorá patrí do celosvetovej skupiny Norske Skog. Norske Skog je dodávateľ novinového papiera a výrobca papiera pre časopisy a adresáre.

Spoločnosť Norske Skog Štětí vyrábala iba novinový papier v prevádzke Štětí a nevykonávala žiadne výrobné činnosti mimo územia Českej republiky. Avšak, k júnu 2008 zavrela všetky svoje prevádzky v Štětí a úplne skončila všetky svoje podnikateľské aktivity.

Ako uviedol oznamovateľ koncentrácie v oznámení koncentrácie, Norske Skog Štětí nemá žiadne priame alebo nepriame dcérske spoločnosti.

Predmet činnosti spoločnosti Norske Skog Štětí je podľa výpisu z Obchodného registra nasledovný: 
-	výroba papiera,
-	veľkoobchod,
-	nakladanie s odpadmi (s výnimkou nebezpečných)
-	obchod s elektrinou,
-	realitná činnosť
-	služby v oblasti administratívnej správy a služby organizačnej hospodárskej povahy.

Z vyššie uvedeného je zrejmé, že spoločnosť Norske Skog Štětí je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona je koncentrácia proces ekonomického spájania podnikateľov, ktorým je

a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Koncentrácia podľa informácií poskytnutých v oznámení koncentrácie spočíva v získaní priamej výlučnej kontroly podnikateľa Mondi Štětí nad podnikom podnikateľa Norske Skog Štětí.

Z oznámenia koncentrácie vyplýva, že ide o transakciu, ktorá vznikla dňa 03.07.2008, na základe Rámcovej zmluvy o prevode akcií (resp. Zmluvy o prevode akcií), uzatvorenej medzi Norske Skogindustrier ako predávajúcim a medzi Mondi Štětí ako kupujúcim, na základe ktorej sa spoločnosť Mondi Štětí zaviazala kúpiť 100 % akcií spoločnosti Norske Skog Štětí od spoločnosti  Norske Skogindustrier.

Úrad po preštudovaní všetkých podkladov oznámenia koncentrácie zistil, že podnikateľ Mondi Štětí na základe Zmluvy o prevode akcií získa možnosť vykonávať rozhodujúci vplyv na činnosť podnikateľa Norske Skog Štětí, teda získa priamu výlučnú kontrolu nad podnikom podnikateľa Norske Skog Štětí.

V predmetnom prípade sa teda jedná o koncentráciu podľa § 9 ods. 1 písm. b) zákona v nadväznosti na § 9 ods. 4 písm. b) zákona spočívajúcu v získaní priamej výlučnej kontroly podnikateľa Mondi Štětí nad podnikom podnikateľa Norske Skog Štětí na základe Zmluvy o prevode akcií.  

3.	Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

Na základe vyššie uvedeného úrad zistil, že účastníkom správneho konania je podnikateľ Mondi Štětí, ktorý získal kontrolu nad podnikom podnikateľa Norske Skog Štětí.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade, kedy koncentráciou získava podnikateľ výlučnú kontrolu nad podnikom iného podnikateľa sú účastníkmi koncentrácie na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava. Účastníkmi predmetnej koncentrácie sú teda podnikatelia Mondi Štětí a Norske Skog Štětí. 

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk         a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe predložených podkladov a informácií od účastníka konania úrad zistil, že podnikateľ Mondi Štětí za uzavreté účtovné obdobie predchádzajúce vzniku koncentrácie, t. j. v roku 2007 dosiahol v Slovenskej republike celkový obrat vyšší ako 500 mil. Sk a Norske Skog Štětí dosiahol v roku 2007 celosvetový celkový obrat prevyšujúci 1,2 mld. Sk. Konkrétne údaje sú súčasťou spisového materiálu a vzhľadom k tomu, že boli účastníkmi koncentrácie označené ako predmet obchodného tajomstva, úrad ich v rozhodnutí neuvádza. 

Na základe vyššie uvedeného úrad zistil, že v predmetnom prípade boli splnené podmienky uvedené v § 10 ods. 1 písm. b) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa
a)	uzavretia zmluvy;
b)	oznámenia prijatia návrhu v obchodnej verejnej súťaži (§ 281 až 288 Obchodného zákonníka);
c)	doručenia rozhodnutia štátneho orgánu podnikateľovi (§ 14 zákona č. 111/1990 Zb. o štátnom podniku v znení zákona č. 317/1996 Z. z.);
d)	keď Európska komisia oznámila podnikateľovi, že vo veci bude konať úrad alebo
e)	v ktorom nastala iná skutočnosť, na ktorej základe došlo k vzniku koncentrácie.

Lehota začne plynúť odo dňa, keď nastala prvá zo skutočností uvedených v § 10 ods. 9 písm. a) až c) alebo písm. e) zákona.

Úrad posudzoval, či sa pri oznámení predmetnej koncentrácie postupovalo podľa § 10 ods. 9 zákona v spojení s § 10 ods. 11 zákona. Vzhľadom na to, že predmetná koncentrácia vznikla na základe Zmluvy o prevode akcií, úrad dospel k záveru, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň podpísania Zmluvy o prevode akcií, t.j. 03.07.2008. Vzhľadom na to, že oznámenie koncentrácie bolo doručené úradu dňa 14.08.2008, predmetná koncentrácia bola oznámená úradu do 30 pracovných dní odo dňa uzavretia Zmluvy o prevode akcií, t. j. oznámenie koncentrácie bolo úradu doručené v zákonom stanovenej lehote.

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky            a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 

Tovarové relevantné trhy   

Pri vymedzení relevantných trhov z tovarového hľadiska úrad vychádzal z § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

Údaje označené v hranatých zátvorkách sú predmetom obchodného tajomstva a sú súčasťou spisového materiálu.

Ako bolo už vyššie uvedené, spoločnosť Norske Skog Štětí je v súčasnej dobe neaktívna a nevykonáva žiadne činnosti, ani nemá žiadne tržby na území Slovenskej republiky.

Z predložených podkladov a informácií úrad zistil, že podnikateľ Norske Skog Štětí nemá na území Slovenskej republiky žiadnu dcérsku spoločnosť. 

V doplnení OK 2 sa uvádza, že pred ukončením všetkých svojich podnikateľských činností dodávala spoločnosť Norske Skog Štětí novinový papier do krajín strednej a východnej Európy, vrátane Bulharska, Českej republiky, Maďarska, Poľska, Slovenskej republiky, Rumunska a Ukrajiny. 

Ako už bolo vyššie uvedené, Skupina Mondi sa zaoberá výrobou papiera a obalov, pričom pôsobí prevažne v trhoch oblastiach, a to Vlnitá lepenka, Vrecia a špecializované výrobky a Nelakovaný bezdrevný papier. Iba selektívne pôsobia niektoré spoločnosti zo Skupiny  Mondi v oblasti novinového papiera, papiera pre časopisy a brožúry.

Mimo územia Slovenskej republiky prevádzkuje Skupina Mondi spoločný podnik vo Veľkej Británii nazvaný Aylesford Newsprint, v ktorom má Mondi Paper (UK) Limited 50 % -ný podiel, a ktorý vyrába novinový papier a predáva ho predovšetkým vo Veľkej Británii (s niekoľkými ďalšími menšími predajmi uskutočňovanými do Nemecka, Holandska, Belgicka, Francúzska a USA). Spoločnosť Aylesford Newsprint nemá žiadne tržby na území Slovenskej republiky.

Ďalej spoločnosť Mondi Syktyvkar, Rusko vyrába novinový papier a dodáva ho predovšetkým do krajín bývalého Sovietskeho zväzu. Novinový papier predáva aj rôznym krajinám v Afrike, Južnej Amerike a Ázii, a tiež niekoľkým krajinám v rámci EHP, nie však Slovenskej republike. Spoločnosť Mondi Syktyvkar mala iba zanedbateľné tržby z predaja novinového papiera na Slovensku v roku 2005 [471 132] Sk, avšak od roku 2006 po súčasnosť nemá žiadne tržby z predaja novinového papiera na území Slovenskej republiky.

Podnik na výrobu novinového papiera spoločnosti Mondi v Juhoafrickej republike – Mondi – Shanduka Newsprint – realizuje predaj iba na lokálnej úrovni (iba v Juhoafrickej republike). 
Spoločnosť Mondi Štětí (ani akákoľvek iná spoločnosť Skupiny Mondi) nemala žiadne tržby z predaja novinového papiera v Slovenskej republike od roku 2006 po súčasnosť. 

Na základe uvedeného úrad dospel k záveru, že spoločnosť Mondi Štětí nepôsobí na území Slovenskej republiky v rovnakej oblasti ako nadobúdaná spoločnosť Norske Skog Štětí. Na základe uvedeného možno konštatovať, že medzi stranami nedochádza k horizontálnemu prekrytiu ani k vertikálnemu vzťahu.

Vzhľadom k vyššie uvedenému a vzhľadom k tomu, že aktivity podnikateľa Mondi Štětí a nadobúdanej spoločnosti Norske Skog Štětí sa na území Slovenskej republiky neprekrývajú, úrad dospel k záveru, pri vymedzení relevantných trhov bude v nasledujúcom texte identifikovať nasledovný relevantný trh:

-	trh novinového papiera.

Trh novinového papiera

Novinový papier sa používa predovšetkým na vydávanie novín. Výroba novinového papiera vyžaduje mechanickú buničinu alebo recyklovanú buničinu o hmotnosti minimálne 65 %. Existujú rôzne akosti novinového papiera (v závislosti napríklad od toho, či je papier hotový alebo kalandrovaný, biely alebo farebný, rôzne akosti určuje tiež svetlosť a hmotnosť (gramáž) papiera). Európska komisia však vo svojich predchádzajúcich rozhodnutiach potvrdila, že novinový papier vytvára jeden a ten istý samostatný relevantný trh.

V Doplnení OK 2 sa uvádza, že výrobný proces publikačného papiera (novinového a časopiseckého papiera) začína lesníckou činnosťou, ktorá zahŕňa počiatočné zasadenie a vypestovanie stromov, ako aj ich stínanie a ťažbu. Niektorí výrobcovia papiera vlastnia lesy a podieľajú sa na základnej výrobe drevárskych výrobkov, napríklad dosiek a líšt, alebo drevárskych výrobkov pre tesárske práce v stavebníctve. Toto je napríklad prípad spoločnosti UPM-Kymmene, ktorá ako vyplýva z predložených podkladov vyrába rezané drevo, preglejky, opracované rezivo a deriváty s pridanou hodnotou. Činnosti, ktoré spadajú do výrobného procesu, možno chápať v rámci vertikálne integrovaného reťazca. Drevo sa používa ako surovina pri výrobe celulózy, ktorá sa potom používa ako jedna zo surovín v odvetví výroby tlačiarenského a publikačného papiera. Vo všeobecnosti sú preto hlavní dodávatelia novinového papiera v rámci EHP (napríklad spoločnosti UPM-Kymmene, Stora Enso) vertikálne integrovanými skupinami.

Spoločnosť Norske Skog Štětí pôsobila ako jedna z viacerých obchodných jednotiek Skupiny Norske Skog, ktoré vyrábajú rovnaký výrobok, t.j. štandardný novinový papier a ktorá sa nachádzajú vo viacerých krajinách Európy. Podľa informácií, ktoré úrad získal v priebehu správneho konania, spoločnosť Norske Skog Štětí bola vybraná v tomto koncepte obchodných jednotiek ako prirodzený dodávateľ na slovenský trh z dôvodu geografického umiestnenia. Preto bola samotná spoločnosť Norske Skog Štětí výrobným závodom bez ďalšej vertikálnej integrácie v rámci svojho vlastného podniku.

Čo sa týka skupiny Mondi, jej spoločný podnik Aylesford Newsprint (50 % - ným podielom vlastnený Mondi Paper (UK) Limited) vykupuje zberový papier, rozdrví ho a túto masu vyčistí a zmení ju na nový novinový papier určený na predaj vydavateľom tlače. Proces je rovnaký pre ostatných výrobcov novinového papiera zo zberového papiera.

Vzhľadom na to, že tak ako bude uvedené neskôr, predmetná koncentrácia nevedie k vytvoreniu alebo posilneniu dominantného postavenia, ktorého dôsledkom sú významné prekážky efektívnej súťaže, úrad dospel k záveru, že na účely objektívneho posúdenia dopadov predmetnej koncentrácie nie je potrebné zaoberať sa úplne presnou definíciou relevantného trhu.

5.1	Priestorový relevantný trh

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Z oznámenia koncentrácie vyplýva, že priestorový relevantný trh novinového papiera vymedzil účastník konania minimálne na území EHP (t.j. širšie ako národný trh), pričom je na základe podkladov účastníka koncentrácie zrejmé, že toto územie môže byť vymedzené i širšie.
 
Vzhľadom na to, že tak ako bude uvedené neskôr, predmetná koncentrácia neovplyvní podmienky hospodárskej súťaže v oblasti novinového papiera, úrad ponechal pre účely tohto rozhodnutia presnú definíciu predmetného priestorového relevantného trhu otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na trh novinového papiera na území Slovenskej republiky.

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.
Ako už bolo vyššie uvedené, spoločnosť Norske Skog Štětí  pôsobila (do júna 2008) na relevantnom trhu novinového papiera. Tento trh je charakteristický silnou konkurenciou s veľkým počtom konkurentov. Uvedená situácia sa nezmení ani po uskutočnení koncentrácie a účastníci budú naďalej vystavení podstatnej konkurencii, z čoho vyplýva, že žiaden z konkurentov nemôže na týchto trhoch konať nezávisle alebo svojvoľne. 

Z oznámenia koncentrácie vyplýva, že spoločnosť Mondi Štětí nie je v súčasnosti aktívna na trhu novinového papiera v Slovenskej republike, teda nevstupuje na trhy, na ktorých do júna 2008 pôsobila spoločnosť Norske Skog Štětí  a zároveň nepôsobí ani v oblasti, ktorá by nadväzovala dodávkami alebo odbytom na činnosť podnikateľa Norske Skog Štětí. Nakoľko v prípade predmetnej koncentrácie nedochádza k  prekrývaniu aktivít účastníkov koncentrácie, posudzovaná koncentrácia je koncentráciou konglomerátneho charakteru. Z uvedeného teda vyplýva, že  po uskutočnení oznamovanej koncentrácie sa trhový podiel Mondi nezvýši. 

Vzhľadom ku skutočnosti, že v prípade predmetnej koncentrácie nedochádza k horizontálnemu ani vertikálnemu prekrývaniu aktivít účastníkov koncentrácie a s nimi prepojených podnikateľov, pričom tiež nepôsobia na úzko súvisiacich trhoch, štruktúra konkurenčného prostredia a postavenie účastníkov koncentrácie sa po uskutočnení posudzovanej koncentrácie v oblasti novinového papiera nezmení a predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže. 

Trh novinového papiera

Z podkladov a informácií predložených úradu oznamovateľom koncentrácie počas správneho konania vyplýva, že celková veľkosť trhu novinového papiera je na území Slovenskej republiky v rokoch 2005, 2006 a 2007 vo finančných a objemových jednotkách podľa údajov Konfederácie európskeho papierenského priemyslu (CEPI) nasledovná:

Tabuľka 1   Celková veľkosť trhu novinového papiera 
Celková veľkosť trhu	Roky	
	2005	2006	2007	
 Finančné jednotky
(v SKK)	
777 863 229	
823 788 158	
683 633 814	
				
Objemové jednotky 
(v tonách)	
43 543	
47 655	
38 974	

Zdroj: Oznámenie koncentrácie

Vzhľadom k tomu, že údaje o predajoch spoločnosti Norske Skog Štětí v objemových a finančných jednotkách na trhu novinového papiera na území Slovenskej republiky sú súčasťou spisového materiálu a boli účastníkom konania označené za predmet obchodného tajomstva, úrad ich v ďalšom texte nezverejňuje.

Ako už bolo vyššie uvedené, spoločnosť Mondi Štětí nemá žiadne tržby z predaja novinového papiera v Slovenskej republike (iba v roku 2005 mala spoločnosť Mondi Syktyvkar zanedbateľné tržby z predaja novinového papiera na Slovensku, avšak od roku 2006 do súčasnosti nemá žiadne tržby z predaja novinového papiera).

Zároveň z informácií uvedených v priebehu správneho konania oznamovateľom koncentrácie vyplýva, že bývalí odberatelia spoločnosti Norske Skog Štětí nie sú súčasťou akvizície v rámci oznámenej transakcie. Týchto odberateľov spoločnosti Norske Skog Štětí prevzali medzitým iné spoločnosti Skupiny Norske Skog (Parenco a Golbey).

Medzi najvýznamnejších konkurentov na trhu s novinovým papierom na území Slovenskej republiky patria: 
-	UPM-Kymmene,
-	Stora Enso,
-	Videm Krsko.

Odberateľmi novinového papiera a časopiseckého papiera s obsahom dreva sú vo všeobecnosti vydavatelia novín, časopisov, katalógov, ďalej maloobchodníci, odberatelia špeciálneho papiera, obchodníci s papierom a komerční tlačiari. Hoci títo odberatelia používajú papier na odlišné účely, vyberajú si rovnaké akosti papiera. 

Trh s novinovým papierom je v rámci EHP charakterizovaný veľkým počtom odberateľov, z ktorých je niekoľko veľkých odberateľov. Kým niektorí veľkí vydavatelia predstavujú značný objem celkového dopytu (do 5 %), väčšina dopytu je rozdrobená a tvoria ho regionálne noviny a špecializované časopisy. Dodávatelia novinového papiera teda zásobujú veľký počet odberateľov, ktorí jednotlivo nepredstavujú veľké percento ich celkových tržieb.
 
Údaje o najvýznamnejších dodávateľoch ako i odberateľoch spoločnosti Norske Skog Štětí na trhu novinového papiera sú súčasťou spisového materiálu, a keďže boli účastníkom konania označené za predmet obchodného tajomstva, úrad ich v ďalšom texte bližšie neuvádza.

Ako sa uvádza v Doplnení OK 2, napriek tomu, že ide o komoditný produkt, vo všeobecnosti nie je dominantný trhový mechanizmus pre publikačný papier (novinový a časopisecký) založený na predaji na komoditnej burze, ale skôr na zmluvách medzi dodávateľmi a jednotlivými odberateľmi. Tieto zmluvy zvyčajne špecifikujú množstvo papiera určeného na dodanie, ako aj jeho akosť a hrúbku, cenu a možné zľavy, dodacie podmienky, logistiku a balenie, požiadavky na kontrolu kvality, špecifikácie týkajúce sa životného prostredia a platobné podmienky. Zmluvy sú pre jednotlivé spoločnosti špecifické a týkajú sa individuálnych objednávok. Ich doba trvania sa pohybuje medzi 3 mesiacmi a niekoľkými rokmi, ale vo všeobecnosti sa uzatvárajú na dobu jedného roka, pričom dodávané množstvo sa môže v priebehu roka meniť podľa dopytu. Ceny sa vo všeobecnosti dohodnú na kalendárny rok. Stáva sa, že v prípade značného poklesu dopytu sa zmluvy v priebehu roka prerokujú znova. 

Odberatelia vo všeobecnosti systematicky aplikujú v praxi viac - zdrojovú stratégiu (multi - source strategy), t.j. nákup vstupov od viacerých nezávislých dodávateľov, ktorá im umožňuje zabezpečiť určitú pravidelnosť ich dodávok, zaistiť, že dostanú celý sortiment akosti papiera a kvalitu, ktorú požadujú, a ktorá im umožňuje významne zvýšiť ich vyjednávaciu schopnosť. 

Bežným spôsobom predaja novinového papiera v prípade spoločnosti Norske Skog Štětí uzavretie priamych zmlúv s koncovými odberateľmi novinového papiera – buď s vydavateľmi novín alebo s komerčnými CSWO tlačiarmi. 

Spoločnosť Norske Skog Štětí nevykonávala žiadny pre podnik významný výskum a vývoj. V obmedzenej miere sa zameriavala na zníženie nákladov s cieľom zvýšiť svoju konkurencieschopnosť v oblasti nákladov.

Výroba papiera patrí do spracovateľského priemyslu. Zvyčajne sa viac inovuje proces výroby papiera  a menej samotné výrobky. V skutočnosti je väčšina nákladov na výskum a vývoj určená na zlepšenie výrobného procesu zlepšením technológie a kontroly procesu. Tento druh výskumu a vývoja sa vo veľkej miere vykonáva v spolupráci s výrobcami strojov na výrobu papiera. Z toho dôvodu je moderná technológia ľahko dostupná. Tento vývoj pomohol znížiť náklady.

Vo všeobecnosti v minulom desaťročí došlo v procesoch výroby celulózy a papiera k viacerým inovatívnym zmenám. Tieto zmeny sa uskutočnili prostredníctvom racionalizácie výroby, zmien národnej alebo európskej politiky v oblasti životného prostredia, ako aj prostredníctvom nového technologického pokroku vo výrobných procesoch. Jedným z výsledkov bolo výrazné zníženie spotreby vody a energie. Medzi iné zmeny výrobného procesu patrí náhrada procesu bielenia chlórom za procesy s čiastočným použitím chlóru, alebo bez použitia chlóru (bielenie je potrebné na zvýšenie lesku papiera). Ďalšia dôležitá zmena sa týka zvýšenia významu zberového papiera ako suroviny.

Ako bolo aj vyššie uvedené, spoločnosť Norske Skog Štětí zaznamenala technický vývoj v zlepšení kvality na prijateľnú úroveň štandardného novinového papiera. Taktiež zaznamenala vývoj v znížení nákladov s poukázaním na problémy so znížením strát v procese výroby a zvýšením výnosov závodu DIP na odfarbovanie buničiny.

Z informácií uvedených v oznámení koncentrácie vyplýva, že vo všeobecnosti je hlavný dopyt po publikačnom papieri v oblasti reklamy, čo zase ovplyvňuje množstvo reklamných výtlačkov alebo stránok. Keďže reklama úzko súvisí s výkonnosťou hospodárstva, dopyt po publikačnom papieri zvyčajne súvisí so všeobecným hospodárskym trendom. Papierenský priemysel je tradične cyklický. Tieto obchodné cykly v sebe zahŕňajú vysokú nestálosť cien počas cyklu. V súčasnosti možno povedať o papierenskom priemysle, že sa nachádza vo fáze zrelosti. 

Úrad na základe vyššie uvedeného dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu novinového papiera. 

Vzhľadom k tomu, že v prípade predmetnej koncentrácie nedochádza k horizontálnemu ani vertikálnemu prekrývaniu aktivít účastníkov koncentrácie a s nimi prepojených podnikateľov, pričom tiež nepôsobia na úzko súvisiacich trhoch, štruktúra konkurenčného prostredia a postavenie účastníkov koncentrácie sa po uskutočnení posudzovanej koncentrácie v oblasti novinového papiera na území Slovenskej republiky nezmení a predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže v oblasti novinového papiera. 

7.	Možnosti vstupu na trh

Úrad pri posudzovaní dopadov zistil, že vstup na relevantný trh novinového papiera významne neobmedzujú právne ani regulačné bariéry vstupu.

Ako vyplýva z informácií predložených účastníkom konania, na trhu s novinovým papierom za posledných päť rokov nepribudli žiadni noví účastníci a zároveň nie je predpoklad, že v budúcich rokoch by na trh vstúpil nový potenciálny účastník.

Čo sa týka nákladov na vstup na trh, oznamovateľ koncentrácie uviedol, že investičné rozhodnutia sú vo všeobecnosti jednou z hlavných veličín strategického výberu v odvetví výroby publikačného papiera. Tri bežné formy rozšírenia kapacity sú:
-	rozšírenie kapacity existujúcich závodov formou menších úprav (tzv. „creep“),
-	rozšírenie kapacity existujúcich závodov ich prestavbou alebo modernizáciou,
-	vybudovanie nových závodov.

Rozšíriť kapacitu formou „creep“ možno na každom stroji na výrobu papiera a výsledkom je zvyčajne zvýšenie kapacity v priemere o 1 % ročne. Vybudovanie nového závodu je často sprevádzané zatvorením starého neefektívneho závodu. Odvetvie výroby publikačného papiera je kapitálovo náročné. Odhad nákladov na rozšírenie kapacity je približne 20 až 100 miliónov EUR na modernizáciu a prestavbu existujúceho výrobného závodu a približne 300 – 500 miliónov EUR na výstavbu nového výrobného závodu. 

Rozhodnutia o výške a načasovaní investícií sa robia s prihliadnutím na existujúcu rovnováhu kapacity a dopytu, na investície, o ktorých už rozhodli iní, na dlhodobý trend rastu trhu (ktorý progresívne absorbuje nové kapacity) a hlavne s prihliadnutím na ašpirácie investora, pokiaľ ide o návratnosť takej investície. K určitému časovému sklzu dochádza medzi oznámením investičného projektu, záväzným oznámením a skutočnou realizáciou (časové obdobie medzi záväzným oznámením a skutočnou realizáciou sa vo všeobecnosti pohybuje medzi jedným a dvomi rokmi).

Spomínaná koncentrácia nevytvára dominantné postavenie na relevantnom trhu novinového papiera, ktorého dôsledkom sú významné prekážky efektívnej hospodárskej súťaže.

Možno konštatovať, že na vyššie definovaný relevantný trh je vstup pomerne ľahký. Vzhľadom na neexistujúce bariéry vstupu na trh (okrem finančnej náročnosti) môžu kedykoľvek vstúpiť na uvedený relevantný trh aj podnikatelia, ktorí pôsobia na susediacich trhoch. Úrad zistil, že v dôsledku predmetnej koncentrácie podnikateľ Mondi Štětí bude vystavený podstatnej súťaži, nebude sa môcť správať nezávisle voči svojim dodávateľom, zákazníkom a konkurentom na relevantnom trhu novinového papiera.

8.	Záver

Vzhľadom na to, že v predmetnom prípade dochádza ku koncentrácii formou získania kontroly podnikateľa Mondi Štětí nad podnikom podnikateľa Norske Skog Štětí na základe Zmluvy o prevode akcií, ktorá nezmení existujúcu štruktúru konkurenčného prostredia, pretože uskutočnením posudzovanej koncentrácie nedôjde k horizontálnemu ani vertikálnemu prekrytiu podnikateľských aktivít účastníkov koncentrácie a s nimi prepojených podnikateľov na území Slovenskej republiky, úrad dospel k záveru, že posudzovaná koncentrácia nevytvára alebo neposilňuje dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu novinového papiera.

Podľa § 33 zákona úrad listom číslo 4841/PMÚ SR/2008 zo dňa 06.11.2008 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril listom zaevidovaným úradom pod číslom 4992/2008 dňa 12.11.2008, v ktorom uviedol, že berie na vedomie výsledky šetrenia vykonaného úradom v predmetnej veci tak, ako sú opísané vo výzve, a nemá k výzve, ani k podkladom rozhodnutia alebo spôsobu jeho zistenia žiadne výhrady, pripomienky, ani návrhy na doplnenie a v súvislosti so správnym konaním                 č. 0059/OK/2008 súhlasí so zisteniami a závermi úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.
Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:
Mgr. Tomáš Maretta 
Advokát
AK Čechová & Partners
Štúrova 4
811 02  Bratislava